Broj: 712-I-1354-P-227-20/21-14-8

Zagreb, 18. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijaveo mogućeg sukoba interesa podnesene protiv dužnosnika Marina Kaštelana, općinskog načelnika Općine Pučišća,** na 131. sjednici, održanoj 18. lipnja 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Marina Kaštelana, općinskog načelnika Općine Pučišća,** **povodom obavljanje funkcije predsjednika Odbora vjerovnika trgovačkog društva Jadrankamen d.d. u stečaju te stupanja u poslovne odnose između Općine Pučišća i navedenog trgovačkog društva, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

 Obrazloženje

 Protiv dužnosnika Marina Kaštelana, općinskog načelnika Općine Pučišća, podnesena je dana 7. listopada 2021.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-3613-P-227/20-01-1 te je povodom iste otvoren predmet broj: P-227/20.

 U prijavi se u bitnome se navodi da Marino Kaštelan dužnost općinskog načelnika Općine Pučišća na otoku Braču obnaša kontinuirano od 2009.g. te da od 2012.g. istovremeno obavlja i funkciju predsjednika Odbora vjerovnika trgovačkog društva Jadrankamen d.d. u stečaju kojem je sjedište također u Općini Pučišća i prema kojem navedena Općina ima potraživanja u iznosu od 4.000.000,00 kn. U prijavi se nadalje navodi da dužnosnik Marino Kaštelan koristi rad na dvije funkcije kako bi pogodovao i namještao poslove privilegiranim tvrtkama i zapošljavao podane radnike.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Na temelju članka 39. stavka 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 39. propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Kristijan Kapović obnaša dužnost općinskog načelnika Općine Pučišća počevši od 21. svibnja 2021.g. te da je istu dužnost obnašao i u prethodna dva mandata je stoga, povodom obnašanja navedene dužnosti, obvezan postupati sukladno odredbama ZSSI-a.

 Povjerenstvo je nakon zaprimljene prijave od podnositelja prijave zatražilo da istu nadopuni navođenjem imena osoba, odnosno naziva trgovačkih društava/obrta ili drugih pravnih subjekata za koje se u prijavi navodi da im se pogodovalo te navođenje okolnosti povodom kojih su navedene fizičke ili pravne osobe povezane s dužnosnikom Marinom Kaštelanom.

Nastavno na navedeno, podnositelj prijave je u e-mailu zaprimljenom u Povjerenstvu dana 24. veljače 2021.g. pod brojem: 711-U-727-P-227-20/21-06-1 naveo da je Općina Pučišća stupala u poslovne odnose s društvom Jadrankamen d.d. u stečaju u razdoblju u kojem je dužnosnik Marino Kaštelan, općinski načelnik navedene jedinice lokalne samouprave, ujedno obavljao poslove predsjednika Odbora vjerovnika navedenog trgovačkog društva. Podnositelj prijave nadalje navodi da je iz zapisnika sa sjednica Odbora vjerovnika i Skupštine vjerovnika društva Jadrankamen d.d. u stečaju vidljivo da je dužnosnik Marino Kaštelan doveo druge poslovne subjekte koji posluju na području Općine Pučišća u neravnopravan položaj u odnosu na društvo Jadrankamen d.d. u stečaju.

Povjerenstvo je potom zatražilo očitovanje Općine Pučišća koja u svom očitovanju KLASA: 022-01/20-01/05, URBROJ: 2104/06-03-20-03 od 19. studenoga 2020.g. navodi da je Općina Pučišća dana 9. svibnja 2012.g. Trgovačkom sudu u Splitu dostavila podnesak kojim općinski načelnik pristaje biti član Odbora vjerovnika društva Jadrankamen d.d. u stečaju. Općina Pučišća je nadalje dana 31. svibnja 2012.g. zaprimila rješenje istog suda od 28. svibnja 2012.g. o imenovanju Marina Kaštelana članom Odbora vjerovnika te Zapisnik s prve sjednice Odbora vjerovnika od 30. svibnja 2012.g. na kojoj je dužnosnik Marino Kaštelan izabran za predsjednika istog. U očitovanju se još navodi da je dužnosnik Marino Kaštelan podneskom od 17. prosinca 2012.g. obavijestio Trgovački sud u Splitu o odricanju od prava na naknadu za rad u Odboru vjerovnika.

U privitku očitovanja Općina Pučišća dostavila je i očitovanje dužnosnika Marina Kaštelana od 19. studenoga 2020.g. koji u bitnome navodi da dužnost predsjednika Odbora vjerovnika društva Jadrankamen d.d. u stečaju obnaša od 30. svibnja 2012.g.. Za člana Odbora vjerovnika imenovan je Rješenjem Trgovačkog suda u Splitu pod poslovnim brojem 12 St-46/2012 od 28. svibnja 2012.g., a na prijedlog tadašnjeg stečajnog upravitelja. Na dužnost predsjednika Odbora vjerovnika imenovan je na prvoj sjednici toga tijela, održanoj dana 30. svibnja 2012.g. Dužnosnik nadalje pojašnjava da je prijedlog stečajnog upravitelja o imenovanju za člana Odbora vjerovnika prihvatio kao zakonski zastupnik vjerovnika - Općine Pučišća koja u stečajnom postupku potražuje iznos od 3.988.904,48 kn što je u 2012. godini iznosilo 78,99% ukupno ostvarenih proračunskih prihoda Općine Pučišća. Nadalje, dužnosnik je prijedlog o imenovanju za člana Odbora vjerovnika prihvatio iz razloga što se radi o društvu od strateškog interesa za Općinu Pučišća u kojoj je u trenutku otvaranja stečaja bilo zaposleno 266 radnika, a svoja potraživanja prijavilo je ukupno njih 299 (uključujući i radnike koji su imali potraživanja od ranije, po različitim osnovama). Najveći dio tih radnika, više od 70%, su građani Općine Pučišća koja prema popisu stanovništva iz 2011.g. broji 2171 stanovnika. Upravo iz navedenih razloga, pitanje opstanka trgovačkog društva Jadrankamen d.d. bilo je najvažnije pitanje u Općini Pučišća o kojem se raspravljalo na gotovo svakoj sjednici Općinskog vijeća od početka krize u tom trgovačkom društvu, dakle od kraja 2010.g. do danas. S obzirom da je došlo do blokade računa dulje od 60 dana, a tadašnja uprava nije imala gotovo nikakvu kontrolu nad društvom i njegovom imovinom, zatraženo je otvaranje stečajnog postupka. Trgovački sud je rješenje o pokretanju stečajnog postupka donio 29. ožujka 2012.g. Dužnosnik nadalje navodi da je upravo zbog njegovog pristupa rješavanju problema u trgovačkom društvu Jadrankamen d.d. u stečaju, dana 6. svibnja 2012.g. održan referendum o povjerenju njemu kao općinskom načelniku Općine Pučišća i njegovom zamjeniku, a koji nije uspio zbog malog odaziva za što dužnosnik navodi da je bila jasna poruka podrške politici Općine u odnosu na Jadrankamen d.d. u stečaju, a koja je potvrđena je i na redovnim lokalnim izborima 2013. i 2017. godine na kojima je Jadrankamen d.d. u stečaju i dalje bio glavna tema.

Dužnosnik nadalje navodi da je u takvim okolnostima smatrao svojom obavezom prema biračima prihvatiti članstvo u Odboru vjerovnika, što je i učinio podneskom od 9. svibnja 2012.g. Dužnosnik napominje da se u skupini vjerovnika drugog višeg isplatnog reda, osim Općine Pučišća, kao vjerovnici nalaze i Grad Split, Grad Supetar, Grad Trogir, Općina Selca, Općina Seget, Republika Hrvatska te još osam javnih/državnih tvrtki pa je i s te strane bilo logično da netko iz javnih tvrtki ili lokalne samouprave zastupa te vjerovnike, pri čemu je Općina Pučišća imala najveća potraživanja od svih jedinica lokalne samouprave i javnopravnih tijela (osim Republike Hrvatske koja je već imala svog člana Odbora iz druge skupine vjerovnika). Temeljem odluke Skupštine vjerovnika, navedeno trgovačko društvo je u stečaju nastavilo s radom zapošljavajući čitavo vrijeme oko 130 djelatnika i plaćajući sve tekuće obveze prema radnicima, državi, Općini i dobavljačima, ali s teretom od oko 213 milijuna kuna dugova iz vremena prije otvaranja stečaja i pod prijetnjom likvidacije ukoliko se ne nađe način za namirenje vjerovnika.

Dužnosnik također navodi da je čitavo vrijeme o svom radu u Odboru vjerovnika izvještavao javnost i Općinsko vijeće Općine Pučišća. U nekoliko navrata je izvješće o stanju u tom trgovačkom društvu bilo na dnevnom redu kao posebna točka, a u svim polugodišnjim izvještajima o radu načelnika je detaljno izneseno sve što se zbiva u stečajnom postupku. Sva navedena izvješća su posebnim zaključcima prihvaćena od strane Općinskog vijeća, objavljena u Službenom glasniku Općine Pučišća, na oglasnim pločama Općine Pučišća i u rubrici Novosti na mrežnim stranicama Pučišća, a o svim bitnim odlukama vezano za stečajni postupak, Općinsko vijeće je donosilo posebne akte.

Dužnosnik ističe da je okolnost da obnaša dužnost predsjednika Odbora vjerovnika u društvu Jadrankamen d.d. u stečaju naveo u svim podnesenim izvješćima o imovinskom stanju dužnosnika koja su javno dostupna na stranici www.sukobinteresa.hr.

Dužnosnik još navodi da za rad u Odboru vjerovnika u proteklih osam i pol godina nije primio nikakvu naknadu, nagradu niti nadoknadu putnih troškova, iako je sudjelovao na sve 33 održane sjednice Odbora koje je osobno sazivao i vodio te u suradnji sa stečajnom upraviteljicom pripremao materijale i sastavljao zapisnike. Također, kao predsjednik Odbora vjerovnika i općinski načelnik sudjelovao je na brojnim drugim sastancima i aktivnostima na svim razinama, sve s ciljem uspješnog rješavanja ovog bitnog pitanja. Kao dokaz o tome da nije primao naknadu za rad u Odboru vjerovnika dužnosnik je priložio:

- Prijedlog za isplatu nagrada i stvarnih troškova članovima Odbora vjerovnika od 17. prosinca 2012.g. kojem je priložen izračun nagrada i naknada putnih troškova članovima Odbora te dužnosnikova Izjava, također od 17. prosinca 2012.g. o odricanju od prava na nagradu i prava na naknadu stvarnih troškova za čitavo vrijeme obnašanja dužnosti predsjednika odnosno člana Odbora vjerovnika;

- Rješenje Trgovačkog suda u Splitu o isplati nagrada i naknada troškova članovima Odbora vjerovnika od 11. siječnja 2013.g. za period od 28. svibnja do 17. prosinca 2012.g. iz kojeg je vidljivo da dužnosniku nije isplaćena ni nagrada ni naknada troškova za rad u Odboru vjerovnika temeljem izjave o odricanju;

- Prijedlog za isplatu nagrada i stvarnih troškova članovima Odbora vjerovnika od 6. studenoga 2014.g. kojem je priložen izračun nagrada i naknada putnih troškova članovima Odbora uz napomenu da dužnosnik kao predsjednik Odbora vjerovnika ne potražuje nagradu ni naknadu troškova;

- Prijedlog za isplatu nagrada i stvarnih troškova članovima Odbora vjerovnika od 5. veljače 2016.g. kojem je priložen izračun nagrada i naknada putnih troškova članovima Odbora uz napomenu da dužnosnik kao predsjednik Odbora ne potražuje nagradu ni naknadu troškova;

- Izvješće stečajne upraviteljice od 20. lipnja 2018.g. s prijedlogom za isplatu nagrada i naknada stvarnih troškova članovima Odbora vjerovnika iz kojeg je vidljivo da za predsjednika Odbora nije sačinjen obračun jer isti ne potražuje ni nagradu ni naknadu;

- Rješenje Trgovačkog suda u Splitu o isplati nagrada i naknada troškova članovima Odbora vjerovnika od 8. srpnja 2019.g. za period od 1. siječnja 2013.g. do 21. lipnja 2019.g. iz kojeg je vidljivo da dužnosniku nije isplaćena nagrada ni naknada stvarnih troškova.

Dužnosnik napominje da nakon rješenja Trgovačkog suda u Splitu od 8. srpnja 2019.g. nisu vršeni obračuni ni isplate nagrada i naknada troškova za rad članova Odbora vjerovnika.

U svom očitovanju dužnosnik završno navodi da je 6. prosinca 2019.g. na Skupštini vjerovnika usvojen stečajni plan za Jadrankamen d.d. te je 16. prosinca 2019.g. doneseno Rješenje Trgovačkog suda u Splitu o potvrdi istog koje je postalo pravomoćno u travnju 2020.g. S obzirom da je strateški partner uplatio 45.000.000,00 kn dokapitalizacije i prihvatio plan isplate vjerovnicima više od 103 milijuna kuna tražbina, dužnosnik navodi da se očekuje donošenje rješenja o okončanju stečajnog postupka. Svih 299 bivših i sadašnjih radnika dobit će svoja potraživanja u cijelosti, a i ostali vjerovnici, među kojima i Općina Pučišća, dobit će barem dio svojih tražbina.

U privitku očitovanja dostavljeno je i rješenje Trgovačkog suda u Splitu, posl.br. 12 St-46/2012 od 28. svibnja 2012.g. kojim se u stečajnom postupku nad stečajnim dužnikom Jadrankamen d.d. u stečaju osniva Odbor vjerovnika od pet članova, među kojima je i Marino Kaštelan, predstavnik Općine Pučišća te Zapisnik s prve sjednice Odbora vjerovnika, sastavljen kod Trgovačkog suda u Splitu dana 30. svibnja 2012.g. u kojem je utvrđeno da je nakon provedenog glasovanja za predsjednika Odbora vjerovnika jednoglasno izabran Marino Kaštelan.

Na dodatni zahtjev Povjerenstva, Općina Pučišća je uz dopis KLASA: 022-01/20-01/05, URBROJ: 2104/06-03-21-08 od 1. lipnja 2021.g. dostavila očitovanje dužnosnika Marina Kaštelana o poslovnim odnosima između Općine Pučišća i trgovačkog društva Jadrankamen d.d. u stečaju iz kojeg proizlazi da je u razdoblju u kojem je dužnosnik obavljao funkciju predsjednika Odbora vjerovnika navedenog društva, Općina Pučišća stupala u više poslovnih odnosa s istim trgovačkim društvom. U očitovanju se pojašnjava da je trgovačko društvo Jadrankamen d.d. najveći gospodarski subjekt na području Općine Pučišća te su im kamenolomi, proizvodni pogoni i uredi najvećim dijelom smješteni na području Općine Pučišća. Po toj osnovi se društvu Jadrankamen d.d. redovito obračunava naknada za uređenje voda i komunalna naknada za poslovne prostore te mjesečni iznos za sufinanciranje zdravstvenih usluga. Po posebnim propisima trgovačko društvo Jadrankamen d.d. plaća obveze za zauzeto eksploatacijsko polje i za otkopanu količinu mineralnih sirovina, a obračun je na kontrolu dužno dostavljati Ministarstvu gospodarstva. Dio tih naknada se, također po posebnim propisima, raspoređuje Općini Pučišća putem prolaznog računa. Općina Pučišća je također od društva Jadrankamen d.d. naručivala robu i radove (kamen i ugradnju kamena) te je dostavljen pregled ukupnog iznosa za robu i radove koje je društvo Jadrankamen d.d. fakturiralo Općini Pučišća za razdoblje od 2004.g. do 2020.g. iz kojeg proizlazi da je u 2004.g. ukupno fakturirano 53.895,32 kn, u 2005.g. 264.546,82 kn, u 2006.g. 157.653,69 kn, u 2007.g. 612.333,76 kn, u 2008.g. 82.134,99 kn, u 2009.g. 98.347,05 kn, u 2010.g. 15.851,19 kn, u 2011.g. 48.713,84 kn, u 2012.g. do stupanja na dužnost dužnosnika Marina Kaštelana 27.720,75 kn te nakon stupanja na dužnost navedenog dužnosnika 13.050,00 kn, u 2013.g. 20.087,86 kn, u 2014.g. 72.525,77 kn, u 2015.g. 601.482,15 kn, u 2016.g. 42.182,50 kn, u 2017.g. 30.375,00 kn, u 2018.g. 501.639,28 kn, u 2019.g. 761.765,81 kn te u 2020.g. 6.725,00 kn.

U periodu od 2012.g., u kojoj je dužnosnik Marino Kaštelan imenovana predsjednikom Odbora vjerovnika trgovačkog društva Jadrankamen d.d. u stečaju, do 2020.g. Općina Pučišća je provela tri veća postupka jednostavne nabave za radove u kojima je kao izvođač izabran Jadrankamen d.d. u stečaju:

- izgradnja mrtvačnice i pogrebne dvorane u Pučišćima - faza II., ugovor od 18. svibnja 2015g., ugovorene vrijednosti u iznosu od 562.276,64 kn s PDV-om, fakturirano prema građevinskoj knjizi i situacijama u iznosu od 590.385,40 kn s PDV-om;

- izvođenje radova uređenja trga u Gornjem Humcu - faza II., ugovor od 17. listopada 2018.g., ugovorene vrijednosti u iznosu od 599.881,25 kn s PDV-om, fakturirano prema građevinskoj knjizi i situacijama u iznosu od 587.131,25 kn s PDV-om;

- izvođenje radova uređenja trga u Gornjem Humcu - faza III., ugovor od 8. ožujka 2019.g., ugovorene vrijednosti u iznosu od 545.085,26 kn s PDV-om, fakturirano prema građevinskoj knjizi i situacijama u iznosu od 543.556,63 kn s PDV-om.

Jadrankamen d.d. u stečaju je u 9 godina od dužnosnikovog imenovanja u Odbor vjerovnika prema Općini Pučišća ispostavio račune u vrijednosti 2.049.833,37 kn s PDV-om od čega se 1.721.073,29 kn odnosi na gore navedena tri postupka jednostavne nabave za radove, a ostatak od 328.760,08 kn se odnosi na pojedinačnu nabavu kamena manje vrijednosti po narudžbenicama i po zahtjevu komunalnog redara (uglavnom interventno održavanje javnih površina, trgova, pločnika i obalne šetnice, sve u zaštićenoj jezgri naselja koja je opločena kamenom tipa „Veselje" kojeg eksploatira i prerađuje Jadrankamen d.d.).

O stupanju u navedene poslovne odnose u ime Općine Pučišća je u slučajevima nabave radova odlučivao dužnosnik Marino Kaštelan kao općinski načelnik, na prijedlog povjerenstva za jednostavnu nabavu, a u slučajevima nabave manje vrijednosti robe (kamena) o narudžbi je također odlučivao dužnosnik Marino Kaštelan, uglavnom na prijedlog ili zahtjev komunalnog redara.

U privitku očitovanja su za navedena tri postupka jednostavne nabave dostavljeni zapisnici povjerenstva, odluke o odabiru i sklopljeni ugovori, a za nabavu robe (kamena) dostavljene su izdane narudžbenice.

 Na traženje Povjerenstva, Trgovački sud u Splitu dostavio je zapisnike sa svih sjednica Odbora vjerovnika i Skupštine vjerovnika u stečajnom postupku nad stečajnim dužnikom Jadrankamen d.d. te je Povjerenstvo izvršilo uvid u iste.

 Uvidom u Zapisnik s ročišta za raspravljanje i glasovanje o stečajnom planu održanog 6. prosinca 2019.g. utvrđeno je da tražbina Općine Pučišća u stečajnom postupku nad stečajnim dužnikom Jadrankmen d.d. u stečaju iznosi 3.988.904,48 kn. Nadalje je utvrđeno da je na istom ročištu jedan od vjerovnika istaknuo kako postoji sukob interesa dužnonik Marina Kaštelana s obzirom da je istovremeno općinski načelnik Općine Pučišća i predsjednik Odbora vjerovnika. U Zapisniku je također konstatirano da je dužnosnik Marino Kaštelan naveo kako je funkciju predsjednika Odbora vjerovnika trgovačkog društva Jadrankamen d.d. u stečaju prijavio Povjerenstvu još 2013.g.

 Uvidom u podnesena izvješća o imovinskom stanju dužnosnika Marina Kaštelana utvrđeno je da je dužnosnik u izvješćima podnesenim 20. lipnja 2013.g., 28. lipnja 2017.g., 29. ožujka 2019.g. te 10. studenoga 2019.g. naveo da obavlja funkciju predsjednika Odbora vjerovnika trgovačkog društva Jadrankamen d.d. u stečaju, dok isti podatak više nije naveden u izvješću podnesenom 12. lipnja 2021.g.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

 Člankom 7. točkom d) ZSSI-a propisano je da je dužnnsicima zabranjeno primiti dodatnu naknadu za poslove obnašanja javnh dužnosti.

 Člankom 4. stvakom 5. ZSSI-a propisano je da su povezane osobe u smislu toga Zakona članovi obitelji dužnonika navedeni u stavku 2. toga članka te ostale osobe koje se prema drugim osnovama i okolnostima opravdano mogu smatrati interesno povezanim sdužnosnikom.

Iz prikupljenih podatka i dokumentacije utvrđeno je da je dužnosnik Marino Kaštelan bio član Odbora vjerovnika kao predstavnik Općine Pučišća s obzirom da je navedena Općina imala potraživanja prema trgovačkom društvu Jadrankamen d.d. u stečaju u visini od gotovo 4.000.000,00 kn te je u Odboru vjerovnika zastupao interese navedene Općine u kojoj obnaša dužnost općinskog načelnika. Nadalje, iz sadržaja prijave, kao niti iz prikupljene dokumentacije nije utvrđeno postojanje privatnih interesa dužnosnika Marina Kaštelana iz kojih bi proizlazila osobna interesna povezanost dužnosnika s trgovačkim društvom Jadrankamen d.d. u stečaju. Također, iz Zapisnika sa sjednica Odbora vjerovnika i Skupštine vjerovnika trgovačkog društva Jadrankamen d.d. u stečaju Povjerenstvo nije steklo saznanja o postupanju dužnosnika koje bi upućivalo na moguće pogodovanje bilo kojoj fizičkoj ili pravnoj osobi.

Slijedom navedenoga, a s obzirom da nije utvrđena povezanost dužnosnika Marina Kaštelana s navedenim trgovačkim društvom te da je dužnosnik u radu Odbora vjerovnika sudjelovao kao zakonski zastupnik Općine Pučišća, Povjerenstvo obrazlaže da obavljanje funkcije predsjednika Odbora vjerovnika trgovačkog društva Jadrankamen d.d. u stečaju, kao ni stupanje u poslovne odnose između Općine Pučišća i navedenog trgovačkog društva ne upućuje na moguću povredu neke od odredbi ZSSI-a.

S obzirom da dužnosnik nije primao naknadu za obavljanje funkcije predsjednika Odbora vjerovnika trgovačkog društva Jadrankamen d.d. u stečaju, Povjerenstvo nije steklo saznanja niti o mogućoj povredi članka 7. točke d) ZSSI-a.

Slijedom svega navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Marino Kaštelan, elektronička dostava
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana